b'\n_START_ARTICLE_\nSistem de aterizare instrumental\xc4\x83\n_START_PARAGRAPH_\nUn sistem de aterizare instrumental\xc4\x83 (englez\xc4\x83 instrument landing system \xe2\x80\x93 ILS) este un sistem de naviga\xc8\x9bie bazat pe o serie de emi\xc8\x9b\xc4\x83toare radio care furnizeaz\xc4\x83 unui avion care vine la aterizare direc\xc8\x9bia \xc8\x99i panta nominal\xc4\x83 de cobor\xc3\xa2re spre pist\xc4\x83. Este destinat pentru asigurarea unei ateriz\xc4\x83ri \xc3\xaen siguran\xc8\x9b\xc4\x83 \xc3\xaen condi\xc8\x9bii de zbor instrumental, adic\xc4\x83 \xc3\xaen cazul unui plafon (baza norilor) cobor\xc3\xa2t, sau a unei vizibilit\xc4\x83\xc8\x9bi sc\xc4\x83zute datorit\xc4\x83 ce\xc8\x9bii, ploii sau ninsorii. Uneori semnalele radio sunt completate de lumini puternice care ajut\xc4\x83 la contactul cu pista. Avionul trebuie s\xc4\x83 fie echipat cu radioreceptoare compatibile cu sistemul \xc8\x99i cu instrumente de bord care furnizeaz\xc4\x83 pilotului informa\xc8\x9biile necesare. Unele echipamente de la bordul avioanelor pot transmite aceste informa\xc8\x9bii unui pilot automat performant, capabil s\xc4\x83 efectueze singur aterizarea._NEWLINE_Sistemele ILS pot avea doar ghidare \xc3\xaen direc\xc8\x9bie (2D) sau \xc8\x99i \xc3\xaen direc\xc8\x9bie \xc8\x99i pe pant\xc4\x83 (3D). Practic toate sistemele moderne sunt 3D.\n_START_SECTION_\nDirec\xc8\x9bie, pant\xc4\x83\n_START_PARAGRAPH_\n\xc3\x8en cabina de pilotaj informa\xc8\x9biile pot afi\xc8\x99ate pe un instrument individual, sau integrate \xc3\xaentr-un instrument combinat, cum ar fi indicatorul situa\xc8\x9biei orizontale (englez\xc4\x83 horizontal situation indicator\xc2\xa0\xe2\x80\x93 HSI), sau indicatorul abaterii de la curs (englez\xc4\x83 course deviation indicator\xc2\xa0\xe2\x80\x93 CDI)._NEWLINE_Aspectul indica\xc8\x9biilor de direc\xc8\x9bie \xc8\x99i pant\xc4\x83 pe un instrument individual este cel din figura al\xc4\x83turat\xc4\x83, fiind materializate prin dou\xc4\x83 linii (la afi\xc8\x99\xc4\x83ri electronice) sau dou\xc4\x83 ace (la instrumente mecanice). Pozi\xc8\x9bia acestora indic\xc4\x83 pilotului cum s\xc4\x83 corecteze cursul. \xc3\x8en figura al\xc4\x83turat\xc4\x83 pilotul trebuie s\xc4\x83 corecteze cursul ceva la st\xc3\xa2nga \xc8\x99i s\xc4\x83 zboare pu\xc8\x9bin mai sus.'